
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) és 57. § (1) bekezdése alapján a képviselő-testület szervezeti és működési szabályzatában határozza meg bizottságait, a bizottságok tagjainak számát, a bizottságok feladat- és hatáskörét, működésük alapvető szabályait. 
Az alakuló vagy az azt követő ülésen a polgármester előterjesztésére köteles megválasztani a törvény által kötelezően létrehozandó és a szervezeti és működési szabályzatban meghatározott bizottságait. A kétezernél több lakosú településen kötelező pénzügyi bizottság létrehozása.
A bizottság tagjává nem önkormányzati képviselő tag is választható. A nem önkormányzati képviselő tag jogai és kötelezettségei a bizottság ülésein megegyeznek az önkormányzati képviselő bizottsági tag jogaival és kötelezettségeivel.

Az Mötv. 58. § (1) bekezdése szerint a bizottság elnökének és tagjainak megbízatása a képviselő-testület által történő megválasztással jön létre, a képviselő-testület megbízatásának időtartamára. A bizottság elnökét és - az elnökkel együtt számított - tagjainak több mint a felét az önkormányzati képviselők közül kell választani. Nem lehet a bizottság elnöke vagy tagja a polgármester.

Az Mötv. 40. § (1) bekezdése szerint a képviselő-testület bizottságának nem képviselő tagja a megválasztását követően a képviselő-testület előtt - a képviselőre irányadó szöveggel - esküt tesz, és erről okmányt ír alá.

Az önkormányzat, illetve a Lépviselő-testület Szervezeti és Működési Szabályzata szerint két bizottság felállításáról kell döntenünk: Pénzügyi és Városfejlesztési Bizottságot 3 képviselő és 2 nem képviselő taggal, a Humán Szolgáltatások Bizottságát 4 képviselő és 3 nem képviselő taggal kell létrehoznunk.

Mindezek alapján a bizottságok összetételére és elnökének személyére javaslatom a következő:

Pénzügyi és Városfejlesztési Bizottság

elnök: Kecser István

képviselő tagok: Cseri Péter, Farkas Ferenc

nem képviselő tagok: Hostyinszki Ákos, Mányi Zoltán

Humán Szolgáltatások Bizottsága

elnök: Balog Mónika

képviselő tagok: Munkhártné Szántai Márta, Seprős Viktor, Süli Richárd

nem képviselő tagok: Dósa Krisztina, Mészáros Mónika, Dr. Popovics László

Kérem a Képviselő-testületet a javaslat megtárgyalására, és döntése meghozatalára.

…/2019. (X. 24.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 57-58. §-a alapján 

1./ a Pénzügyi és Városfejlesztési Bizottság elnökének Kecser István képviselőt, tagjainak Cseri Péter és Farkas Ferenc képviselőket, valamint Hostyinszki Ákost és Mányi Zoltánt választja meg;
2./ a Humán Szolgáltatások Bizottsága elnökének Balog Mónika képviselőt, tagjainak Munkhártné Szántai Márta, Seprős Viktor és Süli Richárd képviselőket, valamint Dósa Krisztinát, Mészáros Mónikát, Dr. Popovics Lászlót választja meg.

Határidő: azonnal
Felelős: polgármester 
Sülysáp, 2019. október 18.

